Deesdae sien ons dat God ongelowiges teenstaan sodat hulle sy bestaan mag erken. Hy praat met diegene wat nie in hom belangstel nie deur drome, gebeure en siektes. In die wetenskaplike wêreld sien ons dat baie wetenskaplikes geen verduideliking vir die ontwikkeling van die heelal vind, behalwe deur die bestaan van God te erken nie. Tog verwaarloos God se eie volk hom en draai hulle van hom weg. Die Here het duisende manier om onbekende mense sy eie te maak. Hierdie feit is die geheim wat Paulus beide bedroef en verheug het gedurende sy sendingreise (Handelinge 28:24-31).
God het ook aan Jesaja verklaar: “Ek het my hande die hele dag uitgebrei na 'n opstandige volk wat wandel op 'n weg wat nie goed is nie, agter hulle eie gedagtes aan; 'n volk wat My gedurigdeur in die aangesig terg” (Jesaja 65:2-3). Met hierdie verklaring wou die Here ons vertel dat hy sy hande uitgestrek het na sy ongehoorsame volk, soos ‘n moeder haar hande na haar kind uitstrek sodat hy nie neerval in vernietiging nie. God wil daarom graag sy mense red, maar hulle wou nie na hom luister nie. Hulle het sy woord doelbewus nie gehoorsaam nie en het haatlik teen hom gerebelleer.
Hoe groot is die liefde van God wat diegene nie verwerp wat hom verlaat en ongeërg leef met volgehoue rebellie nie. Hy gee hulle sy liefde ten alle tye. Op die ou end sal die Regter egter sy oordeel vel teen die meerderheid van sy gekose mense. Hulle is doelbewus ongehoorsaam en wil nie hê dat hy hulle red nie. Hulle is soos ‘n blinde mens wat, nadat hy gewaarsku is oor ‘n put, doelbewus struikel en daarin val. Die Here het sodoende aan Israel verklaar dat hulle alleen verantwoordelik is vir hulle desperate toestand, ten spyte van sy liefde vir hulle.